Diari Oficial de la Generalitat Valenciana


Sumari del DOGV 4270, del 13-06-2002 (2002/6282)

RESOLUCIÓ de 5 de juny de 2002, del conseller d'Obres Públiques, Urbanisme i Transports, relativa al Pla Especial de Delimitació de Terrenys per a la Constitució de Patrimoni Públic de Sòl (Sagunt II) per a ús industrial, en els polígons 40, 74, 78, 79, 80, 91, 92, 94, 95, 96, 97 i 98 del terme municipal de Sagunt.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4270

Data del DOGV
:   13-06-2002

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2002/6282


Data del document
:   05-06-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Sagunt
    * pla d'urbanisme

RESOLUCIÓ de 5 de juny de 2002, del conseller d'Obres Públiques, Urbanisme i Transports, relativa al Pla Especial de Delimitació de Terrenys per a la Constitució de Patrimoni Públic de Sòl (Sagunt II) per a ús industrial, en els polígons 40, 74, 78, 79, 80, 91, 92, 94, 95, 96, 97 i 98 del terme municipal de Sagunt. [2002/X6282]
  
Vist l'expedient referit al Pla Especial de Delimitació de Terrenys per a la Constitució de Patrimoni Públic de Sòl (Sagunt II) per a ús industrial, en els polígons 40, 74, 78, 79, 80, 91, 92, 94, 95, 96, 97 i 98 del terme municipal de Sagunt, promogut per la Generalitat Valenciana, i de conformitat amb els següents:
  
Antecedents de fet
  
Primer. El projecte es va sotmetre a informació pública per mitjà de Resolució del conseller d'Obres Públiques, Urbanisme i Transports amb data 18 de gener de 2002. Durant el citat període s'han presentat les següents al·legacions: el Sr. Ramón J. Peydro Sanchís, en nom i representació de RENFE (presentada en l'Ajuntament de Sagunt); la Sra. Concepción Alonso Bonet; la Sra. Rosario Alonso Ballester; la Sra. María Dolores Alonso Ballester; i el Sr. Enrique Martí Sales, en nom i representació d'altres quatre particulars.
  
Les al·legacions presentades, excepte la realitzada en nom de RENFE, versen sobre qüestions relatives a identificació de titulars i de béns i drets que s'han d'expropiar.
  
Segon. El projecte consta de memòria amb annexos de relació de béns i drets i plans de situació i delimitació.
  
Tercer. Durant la tramitació de l'expedient s'ha sol·licitat informe als següents organismes: Direcció General Obres Públiques (Divisió de Carreteres) de la Conselleria d'Obres Públiques, Urbanisme i Transports, Demarcació de Carreteres del Ministeri de Foment, Ajuntament de Sagunt, RENFE, i Subdirecció General de Plans i Projectes d'Infraestructures Ferroviàries del Ministeri de Foment.
  
Quart. El municipi de Sagunt disposa de Pla General d'Ordenació Urbana aprovat definitivament pel conseller d'Obres Públiques, Urbanisme i Transports amb data 14 d'abril de 1992.
  
Cinqué. La Comissió Informativa de la Comissió Territorial d'Urbanisme de València, en sessió del 22 de maig de 2002, va emetre informe relatiu al projecte que ens ocupa, i es complix així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Sisé. La Comissió Territorial d'Urbanisme de València, en sessió del 27 de maig de 2002, acorda informar favorablement l'expedient de referència, i l'eleva al director general d'Urbanisme i Ordenació Territorial per a la seua aprovació provisional.
  
Seté. Per Resolució del director general d'Urbanisme i Ordenació Territorial del dia 4 de juny de 2002, es va aprovar provisionalment el Pla Especial de Delimitació de Terrenys per a la Constitució de Patrimoni Públic de Sòl (Sagunt II), per a ús industrial, polígons 40,74,78,79,80,91,92,94,95,96,97 i 98 del terme municipal de Sagunt.
  
Fonaments de dret
  
Primer. La reserva de terrenys per a la constitució de patrimoni públic de sòl està expressament regulada en l'article 99 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Segon. La tramitació ha sigut correcta, de conformitat amb el que establixen els articles 38, 42 i 43 de la LRAU.
  
La documentació està completa, a l'efecte del compliment del que disposen els articles 24 i 27 del text urbanístic mencionat.
  
Tercer. L'objecte del Pla Especial és la delimitació d'una àrea de sòl no urbanitzable comú, per a la constitució de patrimoni públic de sòl, d'acord amb les determinacions previstes en l'article 99 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
La present actuació està promoguda per la Generalitat Valenciana. L'àmbit afectat té una superfície de 6.598.860 m² de sòl no urbanitzable. El dit sòl inclou una àrea delimitada al nord pel Pla Parcial del Camí de la Mar, Sagunt-1, al sud i a l'est amb una franja de 40 m d'amplària a l'oest del traçat de la carretera VV-7014 i a l'oest amb el FFCC València-Tarragona.
  
El fi últim de l'actuació és disposar de terrenys per a ús industrial.
  
Quart. La utilitat pública i l'interés general de l'actuació es desprén del contingut d'esta i de la seua conveniència per al desenvolupament econòmic i social de la comarca i estan garantides per ser el promotor la Generalitat Valenciana. L'aprovació del present Pla Especial implica, per si mateixa, la declaració d'utilitat pública i la necessitat d'ocupació a l'efecte d'expropiació, d'acord amb l'article 181 del Decret 201/98, de 15 de desembre, de la Generalitat Valenciana, pel qual s'aprova el Reglament de Planejament de la Comunitat Valenciana.
  
Respecte de les al·legacions presentades s'aprecia que el seu objecte versa sobre qüestions relatives a identificació de propietaris registra'ls o d'identificació dels béns i els drets que s'han d'expropiar, aspectes estos que s'han de tractar en posteriors fases procedimentals, ja que en la present exclusivament es procedix a delimitar l'àmbit d'actuació i la declaració d'utilitat pública i interés general de l'actuació.
  
Respecte dels informes sectorials emesos, s'incidix en qüestions relatives a l'ordenació detallada, per la qual cosa el seu tractament s'ha de posposar a posteriors fases procedimentals, i no s'entra en cap d'estos a considerar improcedent l'actuació.
  
Cinqué. Amb data 25 de gener de 2002 es va sol·licitar dictamen de l'Ajuntament de Sagunt com a municipi afectat, sense que fins a la data conste la seua emissió.
  
Sisé. De conformitat amb el que disposa l'article 6.D) i E.2) del Decret 77/1996, del Govern Valencià, pel qual s'aprova el Reglament dels Òrgans Urbanístics de la Generalitat Valenciana, la competència per a l'aprovació definitiva del Pla Especial residix en el conseller d'Obres Públiques, Urbanisme i Transports.
  
A la vista de tot el que s'ha exposat anteriorment, de conformitat amb l'acord de la Comissió Territorial d'Urbanisme de València, i a proposta del director general d'Urbanisme i Ordenació Territorial, resolc:
  
Aprovar definitivament el Pla Especial de Delimitació de Terrenys per a la Constitució del Patrimoni Públic del Sòl (Sagunt II) per a ús industrial, en els polígons 40, 74, 78, 79, 80, 91, 92, 94, 95, 96, 97 i 98 del terme municipal de Sagunt, promogut per la Generalitat Valenciana.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia següent a la notificació o a la publicació d'esta, de conformitat amb el que preveuen els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això sense perjuí que s'hi puga exercir qualsevol altre recurs que s'estime oportú.